b'\n_START_ARTICLE_\nTaddeo Gaddi\n_START_PARAGRAPH_\nTadejas Gadis (it. Taddeo Gaddi, apie 1300 \xe2\x80\x93 1366 m.) \xe2\x80\x93 ital\xc5\xb3 Protorenesanso dailininkas i\xc5\xa1 Florencijos.\n_START_SECTION_\nBiografija\n_START_PARAGRAPH_\nTadejas Gadis gim\xc4\x97 apie 1300 m. Jo t\xc4\x97vas Gaddo Gaddi buvo dailininkas. Florencijoje Tadejas Gadis tapo D\xc5\xbeoto mokiniu. Anot Cennino Cennini, kuris buvo Tadejo s\xc5\xabnaus Anjolo mokinys, D\xc5\xbeotas buvo Tadejo krik\xc5\xa1tat\xc4\x97vis ir Tadejas Gadis su juo dirbo 24 metus, iki D\xc5\xbeoto mirties 1337 m._NEWLINE_\xc5\xbdinomi 2 pasira\xc5\xa1yti Tadejo darbai. Anks\xc4\x8diausias datuojamas 1334 m., ta\xc4\x8diau jau dar anks\xc4\x8diau, apie 1330 m. Tadejas dirbo kartu su D\xc5\xbeotu Santa Croce ba\xc5\xbeny\xc4\x8dioje Florencijoje. \xc4\x8cia Tadejas iki 1338 m. suk\xc5\xabr\xc4\x97 geriausiai \xc5\xbeinomus savo darbus \xe2\x88\x92 freskas Giugni (kitaip Baroncelli) koply\xc4\x8dioje Mergel\xc4\x97s Marijos gyvenimo tema. Zakristijos durims Tadejas Gadis suk\xc5\xabr\xc4\x97 serij\xc4\x85 paneli\xc5\xb3 Kristaus gyvenimo tema (dabar i\xc5\xa1sklaidytos tarp muziej\xc5\xb3). Dailininkas dirbo Florencijoje ir gretimuose miestuose - Pizoje, Arece, ta\xc4\x8diau daug jo darb\xc5\xb3, garsi\xc5\xb3 tuo metu, nei\xc5\xa1liko. 1347 m. Tadejas Gadis minimas, kaip geriausias gyvenantis dailininkas parenkant Pizos katedros did\xc5\xbeiojo altoriaus tapytoj\xc4\x85. Kitas \xc5\xbeinomas jo darbas buvo sukurtas Santa Felicita ba\xc5\xbeny\xc4\x8dioje Florencijoje._NEWLINE_1347-1353 m. Tadejas Gadis nutap\xc4\x97 poliptik\xc4\x85 Pistojos San Giovanni Fuorcivitas ba\xc5\xbeny\xc4\x8diai. 1355 m. jis nutap\xc4\x97 ir datavo paveiksl\xc4\x85 \xe2\x80\x9eMadona \xc5\xa1lov\xc4\x97je\xe2\x80\x9c San Lucchese ba\xc5\xbeny\xc4\x8diai Pod\xc5\xbeibonsyje (dabar Ufici\xc5\xb3 galerijoje). 1366 m. Tadejas Gadis pamin\xc4\x97tas paskutin\xc4\xaf kart\xc4\x85. Sp\xc4\x97jama, kad ma\xc5\xbedaug tuo metu jis mir\xc4\x97. Gyvenimo metu jis buvo tap\xc4\x99s turtingu dailininku. Palaidotas Santa Croce ba\xc5\xbeny\xc4\x8dioje, ta\xc4\x8diau tiksli kapo vieta ne\xc5\xbeinoma. Kaip dailininkas, Tadejas Gadis buvo reik\xc5\xa1mingiausias D\xc5\xbeoto pasek\xc4\x97jas tarp Florencijos meninink\xc5\xb3. Tadejas Gadis minimas architektu, kuris suprojektavo ir i\xc5\xa1 naujo perstat\xc4\x97 Florencijos Pont\xc4\x97 Vekijo tilt\xc4\x85, bei dar vien\xc4\x85 tilt\xc4\x85 Florencijoje. Dailininkas susilauk\xc4\x97 4 s\xc5\xabn\xc5\xb3, i\xc5\xa1 kuri\xc5\xb3 trys tapo dailininkais, tarp j\xc5\xb3 \xe2\x88\x92 Agnolo Gaddi.'